
I.Folosirea forţei armate
La norma imperativă a interzicerii ameninţării cu forţa şi folosirea acesteia, Carta O.N.U. prevede situaţiile în care se poate recurge în mod legal la folosirea forţei armate.      Una din situaţiile reclamate în care se poate recurge în mod legal la folosirea forţei armate este legitima apărare.
Prin  legitimă apărare, în accepţiunea Cartei O.N.U., în sens restrâns, se înţelege dreptul la autoapărare, iar în sens larg este desemnată rezistenţa armată faţă de acţiunile  unui stat, care, recurgând în mod ilegal la forţă, violează normele imperative ale dreptului internaţional. În acest sens, termenul include atât măsurile de autoapărare adoptate de stat cât şi acţiunile întreprinse de  O.N.U.
Din interpretarea textului art. 51 din Cartă, rezultă că dreptul la autoapărare este limitat în timp şi condiţionat în exercitare, acesta se naşte în momentul  în care s-a comis actul de agresiune deci este condiţionat de preexistenţa unui atac armat şi încetează când Consiliul de Securitate a luat măsurile necesare pentru menţinerea păcii şi securităţii internaţionale[1].
În sistemul Cartei Naţiunilor Unite prevenirea şi stoparea unei agresiuni are la bază o ecuaţie clară şi anume aceea că reprimarea unei forţe ilegale să fie făcută prin utilizarea forţei legale.
Având în vedere aspectele de ordin juridic enunţate, se pune întrebarea firească şi anume cum poate fi utilizată forţa legală, care sunt circumstanţele şi limitele folosirii forţei precum şi mijlocul/mijloacele de control al folosirii forţei într-un context politico-militar dat.
Pentru a da curs întrebării de mai sus este necesară examinarea  Regulilor de angajare (R.O.E).
 
 
II. Regulile de angajare (rules of engagement – ROE)
1.Scurt istoric al conceptului ROE
Conceptul de ROE îşi are originile în regulamentele adresate militarilor din Infanteria Marină a SUA, la mijlocul anilor ’50 ca urmare a faptului că, în timpul războiului rece, vasele de război ale SUA aflate în misiune în afara apelor teritoriale se aflau, deseori, în situaţia de răspunde diverselor manevre de hărţuire venite din partea navelor Pactului Militar de la Varşovia. În acest sens, s-a relevat necesitatea stabilirii unui sistem clar de transmitere către comandanţii acestor nave a unor ordine menite să permită controlul escaladării riscurilor posibilelor confruntări cu vasele adverse.
Conceptul a fost ulterior preluat, la începutul anilor ’60, de forţele aeriene americane staţionate în Coreea de Sud şi, apoi, de către forţele terestre americane.
2.Definiţia ROE
Regulile de angajare sunt, în principiu o responsabilitate a guvernelor naţionale, acestea fiind definite ca directive/instrucţiuni elaborate de autoritatea politico-  militară , cu scopul de a defini circumstanţele şi limitele folosirii forţei de către forţele sale armate pentru a iniţia şi/sau continua angajarea armată atunci când acestea se confruntă cu alte forţe armate.
ROE exprimă funcţia de control politic asupra armatei într-o societate democratică şi sunt instrumente eficace de conducere a trupelor, de la comandanţii superiori până la comandanţii de plutoane, atât în situaţii de criză, cât şi în război.
Rolul ROE este acela de a limita escaladarea violenţei îndreptate împotriva adversarului la nivelul necesar atingerii scopului misiunii, de a evita aşa numitul fratricid (focul îndreptat din greşeală împotriva propriilor forţe sau forţelor aliate), precum şi acela de a stabili criterii ferme pentru identificarea adversarului. Fiecare regulă de angajare autorizează un anumit nivel al forţei pentru o anumită situaţie dată. Folosirea forţei de către militari în cadrul misiunilor încredinţate atrage întotdeauna responsabilitatea tuturor factorilor implicaţi, atât la nivel militar cat şi politic. De aceea, deciziile privitoare la conţinutul regulilor de angajare, nivelul de permisivitate al acestora, în raport cu nevoile operaţiei dar şi în concordanţă cu legislaţia naţională şi internaţională fac parte din controlul strategic pe care factorul politic îl are asupra operaţiunilor militare.
Regulile de angajare trebuie să fie redactate sub forma unor propoziţii simple, formulate într-un limbaj cât mai simplu şi clar.
3. Factori care influienţează regulile de angajare în conflict
Regulile de angajare în conflict se bazează pe mai mulţi factori printre care trebuie, în mod obligatoriu, luaţi în considerare:
3.1. Dreptul public internaţional şi dreptul conflictelor armate;
3.2. Dreptul naţional intern;
3.3. Dreptul intern al naţiunii gazdă şi acordurile reciproce;
3.4. Interesele naţionale şi politica naţională;
3.5. Factorii internaţionali şi politica internaţională;
3.6. Factorii operaţionali.
3.1. Dreptul public internaţional şi dreptul conflictelor armate
Tratatele care formează domeniul dreptului internaţional umanitar sunt grupate în ,,dreptul de la Geneva” (cu referire în mod deosebit la protecţia unor categorii de personae şi bunuri în caz de conflict armat) şi ,, dreptul de la Haga” (care codifică cele mai importante aspecte privind desfăşurarea conflictelor).Principalele reglementări care formează ,, dreptul de la Geneva” sunt cele patru Convenţii de la Geneva şi Protocoalele lor adiţionale[2].
Importanţa ,, dreptului de la Haga” este dată de faptul că evidenţiază posibilele efecte ale conflictelor armate, acesta dezvoltându-se de-a lungul secolelor sub forma cutumelor în practica dintre state.. Mai mult, acest drept cutumiar a reprezentat sursa elaborării tratatelor internaţionale actuale[3].
Regulile de angajare în conflict trebuie să fie conforme cu principiile şi normele de drept internaţional  precum şi cu cele ale dreptului conflictelor armate.     Totodată, dacă dreptul conflictelor armate reprezintă una din bazele fundamentale ale ROE, acestea nu trebuie să i se substituie. Într-adevăr, dacă unele dintre restricţiile referitoare la folosirea forţei sunt derivate din regulile de drept ale războiului, acestea, datorită caracterului lor permanent, fac deja parte din documentele cu caracter permanent (ex.: regulementele sau ordinele permanente) şi nu trebuie, decât în cazuri deosebite, să fie  reluate în ordinele de operaţii.
În timp de pace, regulile de angajare vor fi  în general mult mai restrictive decât regulile din dreptul războiului referitoare la conducerea operaţiunilor (,, Nimic nu este permis în afara a ceea ce ROE autorizează”). La polul opus şi anume cel al conflictelor armate, atunci când au izbucnit ostilităţile, numai regulile dreptului războiului vor fi aplicate (,, Totul este permis, mai puţin ceea ce dreptul războiului interzice sau limitează”).
3.2. Dreptul naţional intern
Constituţia, legislaţia şi reglementările unui stat pot, de asemenea, să impună anumite limitări care vor trebui să fie traduse în reguli de angajare[4].
3.3. Dreptul intern al naţiunii gazdă şi acordurile reciproce
Dreptul şi reglementările ţărilor gazdă îndeosebi, în caz de exerciţiu, pot, în absenţa unui acord special, să influenţeze regulile de angajare în conflict (interdicţia de a deplasa coloanele militare în anumite zone agricole). În absenţa unui acord special, reglementările locale pot dicta conduita de urmat de către militarul care aparţine statului trimiţător atunci când este obiectul unui act ostil sau unui atac. Dacă acesta are o reacţie excesivă în raport cu legislaţia locală, el poate viola dreptul intern şi poate fi chemat să răspundă în faţa Tribunalului Statului gazdă.
3.4. Interesele naţionale şi politica naţională
Deciziile politice luate în scopul apărării intereselor naţionale, influenţează, de asemenea, regulile de angajare în conflict. De exemplu, în perioada războiului rece, regulile de angajare care trebuiau aplicate în cazul unei violări, în timp de pace, a spaţiului aerian al tratatului de la Varşovia, erau marcate de o mare prudenţă, determinată de preocuparea politică a statelor membre ale alianţei de a nu provoca un incident major.
3.5. Factorii internaţionali şi politica internaţională
Toate aspectele relaţiilor internaţionale trebuie luate în consideraţie, acestea regăsindu-se în atitudinea statelor interesate în mod direct sau indirect, a organizaţiilor guvernamentale sau neguvernamentale, a opiniei publice internaţionale.
Cu titlu de exemplu, atacul anumitor obiective – uzine de produse chimice, lăcaşuri de cult sau bunuri culturale, atacul asupra unor zone populate pot avea efecte negative asupra opiniei publice internaţionale, pot întări hotărârea adversarului sau modifica atitudinea statelor participante la conflict şi chiar să nemulţumească anumite state aliate.
3.6. Factorii operaţionali
Aceştia constituie, în mod evident, unul dintre aspectele cele mai importante care trebuie luate în consideraţie. Prin intermediul ROE stabilite judicious, comandantul militar va putea să-şi exprime intenţiile sale fără nicio ambiguitate.
Dacă nu doreşte din motive operaţionale distrugerea prematură a anumitor obiective militare, el va redacta reguli de angajare care îi va permite să fie sigur de  faptul că subordonaţii săi, fără a fi a la curent cu intenţiile sale finale, vor desfăşura operaţiuni în această manieră.    Comandantul poate, de asemenea, utilize regulile de angajare în conflict pentru a interzice sau limita folosirea anumitor arme în toate sau numai în anumite împrejurări.
La nivel strategic-operativ, ROE sunt directivele pe care autorităţile publice cu atribuţii în domeniul militar le pot stabili pentru a delimita circumstanţele şi limitele în cadrul cărora forţele armate pot angaja acţiuni militare într-un anumit context politico-diplomatic şi militar. ROE sunt o parte a procesului politic prin care forţele armate se subordonează voinţei politice şi nu pot fi mai restrictive decât permite legalitatea.La nivel operativ-tactic ROE sunt regulile stabilite de comandant cu privire la folosirea armelor.
4. Elaborarea regulilor de angajare
ROE formulate corect şi precis furnizează comandanţilor operaţiunilor militare orientări clare şi garanţia că respectarea lor răspunde obiectivelor stabilite. Parametrii clari ai ROE, exprimând voinţa autorităţilor naţionale de conducere a forţelor armate, elimină confuziile la toate nivelurile ierarhiei militare şi permit comandanţilor operaţiunii să se concentreze asupra îndeplinirii misiunii prin folosirea forţei, aşa cum s-a precizat la cel mai înalt nivel.
În armatele statelor occidentale regulamentele militare conţin prevederi exprese asupra regulilor de angajare şi chiar anexe cu exemple de ROE[5].
În doctrina NATO, ROE furnizează comandanţilor, de la toate nivelurile, orientările politice şi juridice privind uzul de forţă. Ele sunt elaborate de comandanţii de forţe operaţionale în funcţie de ameninţările concrete şi aprobate de Consiliul Nord Atlantic. Principiile ROE în cadrul NATO sunt folosirea forţei în autoapărare, cu respectarea raportului dintre proporţionalitate şi necesitatea militară, prevăzut de dreptul internaţional al conflictelor armate.
Concret, ROE se referă la definirea unor termeni , cum ar fi:
–          intenţie şi acţiune ostilă.,
–          minimum sau maximum de forţă,
–          forţă activă şi forţă pasivă,
–          bunuri sau persoane protejate,
–          persoane, bunuri şi zone de aplicabilitate,
–          autoritatea care poate ordona utilizarea armelor,
–          arestarea, încercuirea şi percheziţia,
–          somaţiile şi avertismentele ce trebuie făcute înainte de deschiderea focului,
–          interdicţiile şi obligaţiile în caz de folosire a forţei (mine, gaze etc.)
Specialiştii militari afirmă că pot fi elaborate ROE pentru starea de pace (ROE generale), care ar controla folosirea forţei până în momentul în care se adoptă ROE specifice pentru o anumită criza. ROE generale permit dreptul la autoapărare şi modalităţile de exercitare a acestui drept în spaţiul terestru, maritim sau aerian. ROE speciale sunt elaborate în funcţie de circumstanţe, pentru conflicte armate, operaţii de alianţă sau coaliţie, acţiuni de apărare a ordinii constituţionale, operaţiuni de menţinere a păcii ori de asistenţă umanitară. Ele nu limitează dreptul la autoapărare dar precizează limitele utilizării armelor, atât în ofensivă cât şi în defensivă limite derivate din obiectivele apărării naţionale, din strategia, dreptul intern şi: internaţional cu privire la mijloacele şi metodele de război. Pentru diferite arme şi specialităţi militare pot exista ROE distincte (artilerie, tancuri rachete, geniu, poliţie etc.).
În concluzie, fiecare situaţie în care sunt angajate forţele armate presupune elaborarea unor reguli de angajare:
a)  ROE aplicabile în timp de pace în perioadă normală sau în perioadă cu tulburări pe teritoriul naţional;
b) ROE aplicabile misiunilor prevăzute de legislaţia naţională[6].
Elaborarea ROE trebuie să fie rezultatul unui efort de echipă, de la autorităţile politice superioare până la statele majore de la fiecare nivel de comandă. Pentru a fi cu adevărat eficace, în special la nivelele tactice inferioare până la soldaţii individuali, ele trebuie să fie scurte şi clare, să evite folosirea limbajului calificat, să aibă priză la cei cărora ii se adresează, să evite descrierea misiunii propriu-zise şi să fie uşor de înţeles, reamintit, exersat şi aplicat.
 
5. Principiile de bază care trebuie avute în vedere la elaborarea ROE:
1. Escaladarea graduală a violenţei cu respectarea principiului proporţionalităţii statuat în dreptul conflictelor armate, pentru îndeplinirea scopului misiunii fiind obligatorie folosirea forţei minime necesare;
2. Răspunderea pentru actele săvârşite ca urmare a aplicării ROE scade direct proporţional cu nivelul treptei ierarhice în condiţiile în care acestea au fost aplicate întocmai. Eşaloanele subordonate au dreptul de a stabili şi alte restricţii privitoare la ROE autorizate dar, în niciun caz, nu pot depăşi limitele impuse de ROE comunicată de eşalonul superior;
3. Adaptabilitatea: Este imperios necesar ca cei responsabili privind elaborarea ROE să manifeste flexibilitate, deoarece este foarte important ca aceste reguli să fie modificate întotdeauna situaţia operaţională a suferit modificări, în scopul adaptării permanente a cerinţelor la realitatea din teatrul de operaţii;
4. În marea lor majoritate ROE sunt clasificate, deoarece, în caz contrar, există riscul ca reuşita operaţiunilor să fie compromisă ca rezultat al faptului că manevrele trupelor proprii au devenit previzibile prin diseminarea necontrolată a ROE;
5. ROE trebuie să respecte, în egală măsură, atât legislaţia internaţională cât şi pe cea internă . Alături de mandatul forţei, definit la modul general printr-o rezoluţie a Consiliului de Securitate al ONU, standardele internaţionale impun luarea în considerare şi prevederilor legale impuse de Dreptul internaţional, prin cele două ramuri ale sale: dreptul conflictelor armate şi drepturile omului.Aceste standarde se pot aplica în mod diferit, în funcţie de natura crizei şi de nivelul de escaladare a violenţei dar trebuie precizat că nu pot îngrădi însă, sub nicio formă, dreptul legitim la autoapărare al militarilor care le aplică.
6. Reguli de folosire a armelor şi a sistemelor de arme
Combatanţii trebuie să ştie să lupte în condiţiile cele mai complexe, chiar în situaţia întrebuinţării armelor de nimicire în masă şi mijloacelor incendiare, în raioane contaminate radioactiv, chimic şi biologic, cu baraje şi fugase incendiare, cu incendii şi distrugeri. Între combatanţi şi mijloacele lor de luptă există o relaţie sinergetică în sensul că persoanele autorizate să participe la ostilităţi îşi îndeplinesc misiunile primite de la statul lor numai prin intermediul mijloacelor şi metodelor de război.
În principiu, combatanţii trebuie să folosească mijloacele de luptă puse la dispoziţia forţelor armate şi metodele de luptă prevăzute în regulamentele militare; ei trebuie însă să cunoască mijloacele şi metodele de luptă interzise prin convenţii speciale pentru a nu cădea sub incidenţa sancţiunilor disciplinare sau penale. Precizăm şi faptul că anumite mijloace şi metode de război se pot încadra în mai multe categorii interzise; de exemplu, armele nucleare, atacarea lucrărilor şi instalaţiilor conţinând forţe periculoase, bombardarea câmpurilor petroliere pot produce, în acelaşi timp, efecte nediscriminante, rău superfluu şi daune grave mediului natural; încadrarea lor în una sau alta din categoriile de arme şi metode interzise ţine mai degrabă de nevoi de sistematizare didactică. Regulile de legitimare a armelor se aplică şi în procesul de inventare a acestora. Art. 36 din Protocolul I obligă statele ca în procesul de cercetare, punere la punct, achiziţionare sau adoptare a unei noi arme, a unor noi mijloace sau a unor noi metode de luptă, să determine ca nu cumva întrebuinţarea acestora să fie interzisă în anumite împrejurări sau în toate împrejurările de către regulile de drept internaţional.
În domeniul interzicerii sau limitării armelor se aplică în primul rând regula generală de prohibiţie bazată pe efectele armelor care produc rău inutil sau superfluu sau care au efecte nediscriminante. Această regulă generală poate apare ca imposibilă în ochii profanilor dar ea îşi are originea în Declaraţia de la Sankt Petersburg din 1868 care arată că scopul suficient al războiului (scoaterea în afara luptei a celui mai mare număr de oameni) ar fi depăşit prin folosirea de arme care ar agrava în mod inutil suferinţele oamenilor scoşi în afara luptei sau ar face moartea lor inevitabilă. Fără a fi într-o evidentă superioritate redacţională, regulile fundamentale prevăzute de art. 35 din Protocolul I din 1977 interzic întrebuinţarea armelor, proiectilelor şi materialelor ca şi a metodelor de luptă de natură să provoace suferinţe inutile.
Există însă şi arme special desemnate ca fiind interzise. Au existat chiar conferinţe internaţionale speciale care s-au ocupat de limitarea şi interzicerea unor arme, cum ar fi aceea prin care s-a elaborat Convenţia ONU din 10 octombrie 1980 asupra interzicerii sau limitării anumitor arme clasice care pot fi considerate ca producând efecte traumatice excesive sau ca lovind fără discriminare; cele 3 protocoale ale Convenţiei (mine, schije nelocalizabile, arme incendiare) au fost completate în 1996 (mine, arme laser). Opinăm că, la fel ca în dreptul penal, unde principiul nullum crimen sine lege obligă la desemnarea precisă a faptelor de pericol social care sunt interzise, la fel, în dreptul conflictelor armate sunt de fapt interzise doar speciile de arme asupra cărora statele s-au pus de acord prin intermediul unor convenţii speciale.
Este vorba de:
– proiectilele explozibile sau încărcate cu materii fulminante sau inflamabile cu o greutate mai mică de 400 de grame (Declaraţia de la Sankt Petersburg din 1868);
– gloanţe care se lăţesc sau se turtesc uşor în corpul omenesc, zise şi gloanţe dum-dum după denumirea arsenalului de lângă Calcutta unde armata britanică le fabrica (Declaraţia de la Haga din 1899). Există însă dovezi că britanicii le-au folosit, până la ratificarea Declaraţiei din 1907, contra indienilor rebeli şi a burilor; de asemenea, se pare că ele au fost folosite în războaiele balcanice de greci, turci şi bulgari, în primul război mondial de către germani şi în Maroc şi Războiul civil de către spanioli în perioada interbelică;
– gazele asfixiante, toxice sau similare şi alte arme chimice. (Declaraţia de la Haga din 1899, Protocolul de la Geneva din 1925 şi Convenţia asupra armelor chimice din 1993); interdicţia a fost încălcată de către Germania, Austro-Ungaria şi Imperiul Otoman în primul război mondial (începând cu 1915), de Italia în conflictul etiopian în 1935-1936 şi numai ocazional de Japonia contra Chinei între 1937-1942, de Polonia şi Germania între 1939-1942, de SUA în Coreea în 1951-1952, de Republica Arabă Unită în Yemen în 1963-1967, de SUA şi forţele saigoneze în Vietnam între 1969 şi 1975 (doar sub formă de defoliante şi gaz iritant), de forţele portugheze în războaiele coloniale din Guineea Bissau şi Angola în 1968 şi 1970, de URSS în Afganistan şi de Vietnam în Laos şi Campuchia la începutul anilor ’80, de Irak în războiul cu Iran între 1983-1988 ca şi în reprimarea unor revolte interne;
– otrava şi armele otrăvitoare (art. 23 din Regulamentul Convenţiei de la Haga din 1907 şi Tratatele de pace de la sfârşitul primului război mondial); ca mijloc de război, ele au fost folosite de Germania în primul război mondial prin otrăvirea fântânilor din Franţa, otrăvirea alimentelor şi lansarea de bomboane otrăvite din avion;
– minele şi torpilele submarine (Convenţia a VIII-a de la Haga din 1907); au fost totuşi utilizate de SUA în Vietnam în 1972 şi în Nicaragua în 1983 şi de Iran în Golful Persic;
– aruncătoarele de flăcări şi armele incendiare (Tratatele de pace de la încheierea primului război mondial şi Protocolul al III-lea al Convenţiei de la Geneva din 1980);
– armele bacteriologice (Protocolul e la Geneva din 1925 şi Convenţia din 1972 cu privire la interzicerea perfecţionării producţiei şi stocării armelor bacteriologice (biologice)sau a toxinelor şi asupra distrugerii lor); violarea acestei prohibiţii a fost rară, existând informaţii despre tentative în acest sens ale Japoniei în cel de-al doilea război mondial, ale SUA în Coreea şi în Asia, ale Irakului în ultimele două decenii ale secolului trecut;
Dacă interzicerea armei chimice prin Protocolul din 1925 nu era absolută (anumite state rezervându-şi dreptul de a riposta cu arme chimice contra unui atac chimic al adversarului), Convenţia din 1993 interzice arma chimică în orice circumstanţă şi urmăreşte distrugerea arsenalelor chimice.
– tehnicile de modificare a mediului în scopuri militare (Convenţia Naţiunilor Unite din 1976 asupra interzicerii tehnicilor de modificare’ a mediului în scopuri militare sau în orice alte scopuri ostile);
– proiectilele cu schije nelocalizabile cu raze X în corpul uman (Protocolul I al Convenţiei ONU din 1980);
– minele şi capcanele terestre. (Protocolul II al Convenţiei ONU din 1980, completat în 1996 şi Convenţia asupra interzicerii folosirii, stocării, producerii şi transferului minelor antipersonal precum şi distrugerea lor, de la Ottawa din 1977; se apreciază că minele, capcanele (mine-surpriză) şi alte dispozitive au devenit un flagel al războiului contemporan datorită costului lor scăzut (arma săracilor) şi posibilităţilor simple de utilizare ceea ce a făcut ca de la începutul celui de-al doilea război mondial să fie plasate pe teatrele de operaţiuni militare aproximativ 400.000.000 de mine terestre din care cel puţin 60 de milioane în ultimii 15 ani, de multe ori la întâmplare, fără un plan prestabilit care să permită deminarea după încetarea războiului;
– armele laser care provoacă orbirea (Protocolul IV din 1996 la Convenţia ONU din 1980); este pentru prima dată din 1868 când o armă este interzisă înainte de a fi utilizată pe câmpul de luptă şi care demonstrează încă o dată dinamismul reglementărilor speciale ale mijloacelor de război.
Printre metodele de război limitate sau interzise de-a lungul timpului, fie prin reguli cutumiare, fie prin dispoziţii convenţionale se numără:
1. Perfidia, ca ansamblu al actelor care fac apel, cu intenţia de înşelare, la buna credinţă a unui adversar pentru a-l face să creadă că are dreptul să primească sau obligaţia să acorde protecţia prevăzută în regulile dreptului internaţional aplicabil în conflictele armate(Regulamentul de la Haga din 1907, art. 53 din Convenţia l-a din 1949, art. 45 din Convenţia a II-a din 1949 şi art. 37-39 şi 85 din Protocolul I din 1977). Exemplele de perfide date de Protocolul I din 1977 (simularea intenţiei de a negocia sub acoperirea steagului de parlamentar sau simularea predării; simularea unei incapacităţi datorate rănilor sau bolii; simularea posedării statutului de civil sau de necombatant; simularea posedării unui statut protejat utilizând semne, embleme sau uniforme ale Naţiunilor Unite, ale statelor neutre altor state nebeligerante ori organizaţii protectoare precum şi ale adversarului) implică şi regula că stratagemele de război, ca acte care au scopul să inducă în eroare un adversar sau să-l facă să comită imprudenţe dar care nu încalcă nici o regulă de drept internaţional aplicabil în conflictele armate deoarece, nefăcând apel la buna credinţă a adversarului în ceea ce priveşte protecţia prevăzută de acest drept nu sunt perfide. Sunt permise, spre exemplu, folosirea camuflajelor, a momelilor, a operaţiunilor simulate şi a informaţiilor false;
2. Înrolarea forţată a resortisanţilor părţii adverse (art. 23 din Regulamentul Convenţiei a IV-a de la Haga din 1907, art. 130 din Convenţia a II-a de la Geneva şi art. 147 din Convenţia a IV-a);
3. Distrugerile de bunuri protejate, fără necesitate militară, prevăzute de art. 33 din Convenţia a l-a de la Geneva, art. 49, 53 şi 54 ale Convenţiei a IV-a din 1949, art. 4 şi 11 din Convenţia de la Haga din 1954, art. 2 al 3 din Convenţia a IX-a de la Haga din 1907, art. 54 şi 62 din Protocolul adiţional I ş.a.;
4. Actele sau ameninţările al căror obiect principal este de a răspândi teroarea în populaţia civilă (art. 51.2 din Protocolul I) indiferent dacă efectul a fost atins sau nu; ceea ce contează la această metodă de război este intenţia expresă de a teroriza civilii cu distrugerea totală dar nu este aplicabilă în cazul atacării unui obiectiv militar legitim;
5. Atacurile nediscriminante, indiferent de forma lor, terestră, bombardament aerian sau naval ori de armele folosite (proiectile bombe, rachete, torpile etc.); art. 51 par. 4 şi 5 din Protocolul 1 din 1977 desemnează sfera atacurilor fără discriminare (atacuri care nu sunt îndreptate împotriva unui obiectiv militar determinat, cele în care se folosesc metode şi mijloace de luptă care nu pot fi îndreptate împotriva unui obiectiv militar determinat şi acelea în care se folosesc metode sau mijloace de luptă ale căror efecte nu pot fi limitate după prescrierile Protocolului) la acelea care sunt capabile să lovească fără deosebire obiectivele militare şi bunuri/persoane civile, dând două exemple de tipuri de atacuri care vor fi, între altele, considerate ca efectuate fără discriminare: a) atacurile prin bombardament, oricare ar fi mijloacele sau metodele utilizate, care tratează ca un obiectiv militar unic un anumit număr de obiective militare net distanţate, situate într-un oraş, sat sau în orice zonă conţinând orice concentraţie analoagă de persoane/bunuri civile şi b) atacurile de la care se poate aştepta să cauzeze incidental pierderi de vieţi omeneşti populaţiei civile, rănirea de persoane civile, pagube bunurilor civile sau o combinaţie a acestor pierderi şi pagube care ar fi excesive în raport cu avantajul militar concret şi direct aşteptat);
6. Represaliile armate, ca metodă de obligare a adversarului de a respecta legile războiului dar prin încălcarea acestora. Avându-şi originea în antica lege a talionului şi fiind multă vreme admise de dreptul războiului, astăzi represaliile împotriva persoanelor şi bunurilor aflate sub protecţie sunt interzise în mod neechivoc prin diferite clauze prohibitive ale convenţiilor internaţionale: art. 46 din Convenţia l-a din 1949; art. 47 din Convenţia a II-a; art. 13 alin.3 din Convenţia III-a; art. 33 alin.3 din Convenţia a IV-a; art. 20 (răniţi şi bolnavi, serviciul sanitar), art. 52 alin.1 (bunuri civile), art. 53 (bunuri culturale), art. 54 alin.4 (bunuri indispensabile supravieţuirii populaţiei), art. 51 alin.6 (populaţia civilă), art. 55 alin.2 (mediul natural), art. 56 alin.5 (lucrări şi instalaţii conţinând forţe periculoase) din Protocolul I din 1977.
Este evident că încălcarea regulilor regimului juridic al mijloacelor şi metodelor de război reprezintă încălcări grave ale convenţiilor speciale care prohibesc sau limitează utilizarea unora dintre ele de către combatanţi. De altfel aceste interdicţii şi limitări se completează cu autorizarea de a utiliza anumite arme fiindcă altfel războiul n-ar mai exista. Regimul juridic al mijloacelor şi metodelor de război este o tentativă de a echilibra necesitatea militară cu principiile umanitar.
 
7.Regulile de comportament
Regulile de comportament sunt stabilite prin dispoziţii, ordine sau instrucţiuni elaborate de autoritatea militară componentă care vizează modalităţile de conduită tactică în diferite situaţii şi fată de diferite situaţii sau categorii de persoane şi bunuri. O indicaţie precisă asupra posibilelor reguli de comportament ce trebuie elaborate de comandamentele strategice şi/sau operative pentru uzul eşaloanelor tactice putem găsi în statutul juridic al indivizilor, reglementat de dreptul operaţional al conflictelor armate.
Fiecare categorie de persoane este reglementată în mod distinct de dreptul internaţional umanitar, atribuindu-i-se drepturi şi obligaţii specifice care creionează adevărate statute juridice: categoriile fundamentale de persoane (combatanţi şi civili), persoane aflate sub protecţie specială (medici, preoţi, ziarişti etc.) şi victime (prizonieri, răniţi, morţi, dispăruţi, refugiaţi).
Distincţia fundamentală între combatanţi şi civili se bazează pe criteriul esenţial al participării la ostilităţile militare şi pe consecinţa directă ce rezultă de aici că cei care se menţin în afara luptelor nu trebuie să fie atacaţi, spre deosebire de membrii forţelor armate ale inamicului. C Persoanele sub protecţie specială sunt categorii determinate de indivizi pentru care dreptul umanitar instituie un regim de protecţie derogator de la protecţia generală acordată persoanelor civile şi combatanţilor. Această protecţie specială înseamnă o grijă sporită ce trebuie să o manifeste beligeranţii faţă de categoriile respective. Precizăm că sunt protejate în mod special şi anumite persoane aparţinând forţelor armate care nu sunt considerate ca deşi pot purta arme şi uniformă, cum este cazul personalului serviciului sanitar şi religios, precum şi a celui detaşat să exercite activităţi de protecţie civilă.
În domeniul civil, protecţia specială vizează: permiterea funcţionării normale a unităţilor sanitare civile şi a organismelor de protecţie civilă; evitarea producerii de pagube bunurilor culturale şi de cult; evitarea pericolelor la care ar fi expusă populaţia civilă în cazul atacării mediului natural, lucrărilor ori instalaţiilor conţinând forţe periculoase (baraje, diguri, centrale atomo-electrice) ca şi a zonelor de securitate. Victime ale războiului sunt: prizonierii de război; răniţi, bolnavii şi naufragiaţii; persoanele dispărute; refugiaţii; morţii. Dreptul internaţional umanitar conferă tuturor acestor categorii de persoane un tratament umanitar diferenţiat care constă în respect, asistenţă, protecţie şi îngrijiri. în ultimele trei decenii, Adunarea Generală a ONU a adoptat un număr de rezoluţii în care se fundamentează principiile fundamentale de protecţie a persoanelor în perioada de conflict armat, vizând atât persoanele care fac parte din forţele armate, prizonierii de război dar, mai ales, populaţia civilă, femeile şi copii, ziariştii.
Toţi indivizii care intră în câmpul de aplicare rationae personae al dreptului internaţional umanitar intră în raporturi juridice guvernate de acesta, fie acţionând în conformitate cu legile şi obiceiurile războiului, fie abţinându-se de la acţiunile prohibite de normele umanitare.
Declanşarea conflictului armat pune problema determinării spaţiilor geografice pe care se pot desfăşura ostilităţile militare şi, în consecinţă, câmpul de aplicare „rationae loci’‘ al dreptului internaţional umanitar. Tratatele internaţionale utilizează, în acest sens, diferite concepte ca: teatru de război: teatru de acţiuni militare, zone de operaţiuni, zone de luptă, zone interzise ş.a. De obicei, tratatele impun statelor obligaţii faţă de ansamblul teritoriului lor. în desfăşurarea conflictelor armate, forţele militare ale unui stat se pot găsi şi pe teritoriul altor state sau în marea libera. Fiind o condiţie esenţială de existenţă a statelor, spaţiile geografice sunt reglementate de dreptul internaţional public, care utilizează termeni ca: teritoriul de stat; zone în care statul riveran exercită drepturi suverane; zone demilitarizate, neutralizate sau denuclearizate; marea liberă; fundul mărilor şi oceanelor; spaţiul extraatmosferic ş.a.
Aceeaşi problematică a spaţiului geografic este abordată de ştiinţele militare, în cadrul cărora, geografia militară studiază teritoriile din perspectiva influenţei asupra organizării şi a ducerii ostilităţilor militare utilizând noţiuni ca teatrul de acţiuni militare şi zonele de operaţii.
Diversitatea de abordare a determinat imprecizie şi confuzie în utilizarea noţiunilor respective. Ne interesează modul în care dreptul umanitar internaţional reglementează problematica spaţiilor geografice, în care el îşi găseşte aplicarea şi influenţa acestora asupra comportamentului uman.
În conflictele armate cu sau fără caracter internaţional, se impune respectarea anumitor reguli de protecţie umanitară acordată unor categorii determinate de persoane şi bunuri:
„Comportă-te ca un soldat disciplinat! Nerespectarea legilor războiului dezonorează armata ta şi pe tine însuţi; ea creează suferinţe inutile departe de a reduce voinţa de luptă a inamicului, din contră, o întăreşte uneori!
Nu lupta decât cu adversarii tăi şi nu ataca decât obiectivele militare!
Nu cauza mai multe distrugeri decât pretinde misiunea ta!
Nu lupta cu adversarii în afara luptei sau cu cei care se predau!
Adună şi îngrijeşte răniţii şi bolnavii, fie că sunt prieteni sau inamici!
Tratează cu omenie toate persoanele civile şi pe oricare adversar care se află sub puterea ta!
Prizonierii de război trebuie să fie trataţi cu omenie şi nu sunt obligaţi să dea decât informaţii privind identitatea lor. Nici o tortură fizică sau mentală a prizonierilor de război nu este permisă!
Nu lua ostatici!
Abţine-te de la orice act de răzbunare!
Respectă persoanele şi bunurile marcate cu semnul Crucii Roşii (Semilunii), al Protecţiei Civile, al bunurilor culturale, al lucrărilor şi instalaţiilor conţinând forţe periculoase, precum şi drapelul alb de parlamentar!
Respectă bunurile celorlalţi! Jefuirea este interzisă!
Străduieşte-te să împiedici orice violare a îndatoririlor prezentate! Raportează superiorului tău violările comise! Orice violare a legilor războiului va fi pedepsită!”[7]
O regulă generală este aceea conform căreia persoanele protejate nu pot renunţa la drepturile care le sunt asigurate, fie de convenţiile de la Geneva, fie prin acorduri speciale. De asemenea, toate instrumentele internaţionale prevăd că încălcarea regulilor protecţiei umanitare, în caz de conflict armat, constituie abateri sau infracţiuni care trebuie sancţionate disciplinar şi penal.

[1] Art. 51 ,, Nici o dispoziţie din prezenta Cartă nu va aduce atingere dreptului inerent de autoapărare, individuală sau colectivă în cazul în care se produce un atac armat împotriva unui membru al naţiunilor Unite, până când Consiliul de Securitate va fi luat măsurile necesare pentru menţinerea păcii şi securităţii internaţionale’’.
[2] Convenţia de la Geneva pentru îmbunătăţirea sorţii răniţilor şi bolnavilor din forţele armate în campanie, din 12 august 1949;
Convenţia de la Geneva pentru îmbunătăţirea sorţii răniţilor, bolnavilor şi naufragiaţilor forţelor armate pe mare, din 12 august 1949;
Convenţia de la Geneva privitoare la tratamentul prizonierilor de război din 12 august 1949;
Convenţia de la Geneva privitoare la protecţia persoanelor civile în timp de război din 12 august 1949;
Protocolul adiţional I Convenţiile de la Geneva din 12 august 1949 privind protecţia victimelor conflictelor armate internaţionale;
Protocolul adiţional II Convenţiile de la Geneva din 12 august 1949 privind protecţia victimelor conflictelor armate fără caracter internaţional.
[3] Convenţia referitoare la legile şi obiceiurile războiului terestru, Haga, 18 octombrie 1907;
Convenţia referitoare la drepturile şi îndatoririle puterilor şi persoanelor neutre în caz de război terestru;
Convenţia pentru protecţia bunurilor culturale în caz de conflict armat;
[4] Constituţia României;
Legea nr. 42/2004 privind participarea forţelor armate la misiuni în afara teritoriului statului roman;
Legea nr. privind regimul armelor şi muniţiilor-uzul de armă.
[5] Regulamentul American FM-100-23/1994 şi FM-27-100/1991 referitor la operaţiuni juridice.
[6] Conform art.2 din legea 42/2004, misiunile la care pot participa forţele armate în afara teritoriului statului roman sunt: de apărare colectivă; în sprijinul păcii; de asistenţă umanitară; tip coaliţie; exerciţii commune; individuale; ceremoniale.
[7] Obligatiile soldatului adoptate la Conferința Internațională a Crucii Rosii de la Viena din 1977.

